b"\n_START_ARTICLE_\nBaal\n_START_PARAGRAPH_\nBaal eller Ba'al (arabisk: \xd8\xa8\xd8\xb9\xd9\x84, uttalt [\xcb\x88ba\xca\x95al]) (hebraisk: \xd7\x91\xd7\xa2\xd7\x9c, uttalt [\xcb\x88ba\xca\x95al]) er en nordvestsemittisk \xc3\xa6restittel som betyr \xc2\xabherre\xc2\xbb eller \xc2\xabmester\xc2\xbb, og som ble benyttet for en rekke guder som var beskyttere av byer i Levanten eller Midt\xc3\xb8sten. Baal var beslektet med akkadiske B\xc4\x93lu. _NEWLINE_Baal kan derfor referere til en hvilken som helst gud, eller til og med til jordiske myndighetspersoner; i en del tekster er det benyttet som en erstatning for Hadad, en semittisk gud for regn, torden, fruktbarhet og jordbruk, og herre av himmelen. Ettersom det bare var prester som kunne uttale det guddommelige navnet Hadad ble Baal, som h\xc3\xb8flig tiltaleform, benyttet isteden. _NEWLINE_I Bibelens Gamle testamente er det flere referanser til \xc2\xabBaal\xc2\xbb, men det er f\xc3\xa5 av dem, om noen, som viser til Hadad (en \xc3\xb8verste gud over en samling av andre guder i himmelen). I stedet refererer Baal til et hvilket som helst antall av lokale \xc3\xa5nder eller guddommer som ble dyrket via kultbilder, hver av dem kalt for ba'al, og vurdert i den hebraiske Bibelen i sammenhengen av en falsk gud.\n_START_SECTION_\nGuddommer kalt for Ba'al og Ba'alath\n_START_PARAGRAPH_\nEttersom det er mer enn en gud som bar tittelen \xc2\xabBa'al\xc2\xbb og mer enn en gudinne som bar tittelen \xc2\xabBa'alat\xc2\xbb eller \xc2\xabBa'alah\xc2\xbb, er det kun sammenhengen i en tekst som kan indikere hvilken gud eller gudinne en s\xc3\xa6rskilt inskripsjon eller tekst henviser til. Selv om guden Hadad (eller Adad) var s\xc3\xa6rlig trolig \xc3\xa5 bli referert til som Ba'al, var Hadad langt fra den eneste guden som hadde denne tittelen. I det kanaanitiske panteon var Hadad s\xc3\xb8nn av El, som en gang hadde v\xc3\xa6rt den fremste guden i dette panteonet.\n_START_SECTION_\nBaal i Ugarit\n_START_PARAGRAPH_\nOldtidsbyen Ugarit i Syria hadde sin storhetstid fra 14.-12. \xc3\xa5rhundre f.Kr.. Deres Baal hadde fellestrekk med de \xc3\xb8vrige Midt\xc3\xb8sten-mytologiene. I ugarittisk mytologi er Baal en regngud, tordengud og fruktbarhetsgud. Hans kvinnelige motstykke var Astarte/Athtartu. Baal var s\xc3\xb8nn av vegetasjonsguden Dagan. Baal utfordrer og overtar makten fra skaperguden El. Flere av mytene om Baal forteller at landet blir brent og ufruktbart dersom Baal ikke st\xc3\xa5r p\xc3\xa5 himmelen slik han skal, og gj\xc3\xb8r det han skal gj\xc3\xb8re.\n_START_SECTION_\nBa'al av Kartago\n_START_PARAGRAPH_\nDyrkelsen av Ba'al Hammon blomstret i den f\xc3\xb8nikiske kolonien Kartago. Ba'al Hammon var den \xc3\xb8verste guden til kartagerne. Han er generelt identifisert av moderne forskere som enten den nordvestsemittiske guden El eller med Dagon, og generelt identifisert av antikkens grekere, ved interpretatio Graeca, med den greske Kronos, og tilsvarende av romerne med Saturn._NEWLINE_Meningen av navnet Hammon eller Hamon er uklart. Da Ernest Renan p\xc3\xa5 1800-tallet gravde ut ruinene i Hammon (\xe1\xb8\xa4ammon), dagens Umm al-\xe2\x80\x98Awamid mellom Tyr og Akko, fant han to f\xc3\xb8nikiske inskripsjoner dedikert til El-Hammon. Ettersom El var normalt identifisert med Kronos og Ba'al Hammon ogs\xc3\xa5 var identifisert med Kronos, synes det mulig at disse to gudene var likestilte. Det har ofte v\xc3\xa6rt foresl\xc3\xa5tt en forbindelse mellom hebraiske/f\xc3\xb8nikiske \xe1\xb8\xa5amm\xc4\x81n, \xc2\xabmessingsmed\xc2\xbb eller \xc2\xabgj\xc3\xb8rtler\xc2\xbb. Forskeren Frank Moore Cross har argumentert for en forbindelse til Kham\xc5\x8dn, det ugarittiske og akkadiske navnet for Nurfjellene (Amanus eller G\xc3\xa2vur) i det s\xc3\xb8rlige Anatolia, fjellkjeden som skiller Syria fra Kilikia, basert p\xc3\xa5 forekomsten av en ugarittisk beskrivelse av El som den ene fra fjellet Haman._NEWLINE_Klassiske kilder henviser til hvordan kartagerne brente sine barn som ofringer til Ba'al Hammon. (Se artikkel om Molok for en diskusjon om disse tradisjonene.) Fra tilskrivelsene fra hans romersk form, \xc2\xabAfrikanske Saturn\xc2\xbb, er det mulig \xc3\xa5 konkludere med at Hammon var en fruktbarhetsgud._NEWLINE_Forskere tenderer til \xc3\xa5 se p\xc3\xa5 Ba'al Hammon som mer eller mindre identisk med guden El, som ogs\xc3\xa5 ble identifisert Kronos og Saturn. Imidlertid fremmet Yigal Yadin ham som en m\xc3\xa5negud, mens Edward Lipinski identifiserte ham med guden Dagon. Inskripsjoner om karthagiske eller puniske guddommer er stort sett lite informative._NEWLINE_I Kartago og Nord-Afrika var Ba'al Hammon s\xc3\xa6rlig assosiert med v\xc3\xa6ren og ble ogs\xc3\xa5 dyrket som Ba'al Qarnaim (\xc2\xabHerren med de to horn\xc2\xbb) i en friluftshelligdom ved Jebel Bu Kornein (\xc2\xab\xc3\xa5sen med de to horn\xc2\xbb) p\xc3\xa5 motsatt side av bukten til Kartago._NEWLINE_Ba'al Hammons kvinnelige kultpartner var Tanit. Han var antagelig aldri identifisert med Ba'al Melkart, skj\xc3\xb8nt dette sp\xc3\xb8rsm\xc3\xa5let finnes i eldre forskning. Ba\xe2\x80\x99alat Gebal (\xc2\xabByblos\xe2\x80\x99 frue\xc2\xbb) synes \xc3\xa5 ha v\xc3\xa6rt identifisert med \xe2\x80\x98Ashtart, men den f\xc3\xb8nikiske skribenten Sanchuniathon synes \xc3\xa5 skille mellom disse to.\n_START_SECTION_\nBa'als prester\n_START_PARAGRAPH_\nPrestene til Ba\xe2\x80\x99al er nevnt i den hebraiske Bibelen gjentatte ganger, inkludert en konfrontasjon med profeten Elia hvor brenningen av r\xc3\xb8kelse er symbolsk for b\xc3\xb8nner. og ritualene ble fulgt av prester kledd i s\xc3\xa6rskilte messedrakter som ga ofringer tilsvarende til de som ble gitt for \xc3\xa6re den hebraiske Gud. Konfrontasjonen med profeten Elia er ogs\xc3\xa5 nevnt i Koranen.\n_START_SECTION_\nDemon ved navn Baal\n_START_PARAGRAPH_\nBaal, ogs\xc3\xa5 stavet Bael, Ba\xc3\xabl (fransk), og Baell, er tidvis sett p\xc3\xa5 som en demon i kristendommen. Dette er en mulig kilde til forvirring._NEWLINE_Fram til de arkeologiske utgravningene ved Ras Shamra og Ebla som avdekket tekster som forklarte den syriske panteon ble demonen Ba\xe2\x80\x98al Zeb\xc3\xbbb hyppig forvekslet med forskjellige semittiske \xc3\xa5nder og guddommer ved navn Baal, hvor i en del kristne skrifter kan det v\xc3\xa6re en referanse til en h\xc3\xb8ytst\xc3\xa5ende djevel eller til Satan selv._NEWLINE_I oldtidens verden til det persiske riket som de monoteistiske tankene etterhvert fikk tyngde, fra Indiahavet og til Middelhavet, ble dyrkelse av guddommer representert av idoler blitt avvist i fav\xc3\xb8r av j\xc3\xb8dedommen. I Levanten ble slike idoler eller symboler p\xc3\xa5 guddommen kalt for \xc2\xabba\xe2\x80\x99aler\xc2\xbb, hver av dem representerte en lokal \xc3\xa5ndegud eller \xc2\xabdemon\xc2\xbb. Dyrkelsen av slike \xc3\xa5nder ble avvist som umoralsk og mange var faktisk betraktet som onde og farlige._NEWLINE_Tidlige demonologer, uvitende om Hadad eller at \xc2\xabBa'al\xc2\xbb i Bibelen refererte til et hvilket som helst antall av lokale \xc3\xa5nder, kom til \xc3\xa5 se p\xc3\xa5 begrepet som refererende til kun en bestemt figur. Baal, vanligvis stavet \xc2\xabBael\xc2\xbb i denne konteksten, ble rangert som den f\xc3\xb8rste og den \xc3\xb8verste kongen i Helvete, herskende over \xc3\x98sten. I henhold til en del forfattere er Baal en hertug med 66 legioner av demoner under sin kommando._NEWLINE_I l\xc3\xb8pet av den engelske puritanske tiden ble Baal sett p\xc3\xa5 som enten i f\xc3\xb8lge med Satan eller betraktet som hans nestkommanderende. I henhold til Francis Barrett, en engelsk okkultist, hadde han makt til \xc3\xa5 gj\xc3\xb8re de som p\xc3\xa5kalte ham usynlige._NEWLINE_Mens den semittiske h\xc3\xb8yguden Ba'al Hadad ble avbildet som et menneske, en bukk, eller en okse, ble demonen Bael i svarteboktradisjonen sagt \xc3\xa5 opptre i formene av et menneske, en katt, en padde, eller i kombinasjoner av disse. En illustrasjon i Collin de Plancys Dictionnaire Infernal (1818) plasserte hodene av tre vesener ganske kuri\xc3\xb8st p\xc3\xa5 et sett med edderkoppbein._NEWLINE_I 1979 videref\xc3\xb8rte Jeff Rovin forvirringen med The Fantasy Encyclopedia hvor demonen Astaroth fikk likheten til Baal, inkludert i en ny illustrasjon. Denne feilen har blitt gjengitt andre steder, som med en Bal-lignende Astaroth som nummer 102 i seiren Monster in My Pocket."